Shahar yo‘lovchilar transportida (taksidan tashqari) ayrim toifadagi fuqarolarga bepul yurish huquqini beruvchi yagona guvohnomalarni berish tartibi to‘g‘risidagi nizomni tasdiqlash haqida

O‘zbekiston Respublikasining “Shahar yo‘lovchilar transportidan bepul foydalanishni tartibga solish to‘g‘risida”gi (O‘zbekiston Respublikasi Oliy Majlisining Axborotnomasi, 1996-y., 9-son, 141-modda), “Shahar yo‘lovchilar transporti to‘g‘risida”gi (O‘zbekiston Respublikasi Oliy Majlisining Axborotnomasi, 1997-y., 4-5-son, 124-modda) qonunlari va O‘zbekiston Respublikasi Vazirlar Mahkamasining 2012-yil 17-sentabrdagi 273-sonli “Umumiy foydalaniladigan transportda yo‘lovchi tashuvchilar faoliyatini hamda ularni moliyalashtirish tartibini takomillashtirish to‘g‘risida”gi qarori (O‘zbekiston Respublikasi qonun hujjatlari to‘plami, 2012-y., 38-son, 437-modda) ijrosini ta’minlash maqsadida buyuraman:
 1. Shahar yo‘lovchilar transportida (taksidan tashqari) ayrim toifadagi fuqarolarga bepul yurish huquqini beruvchi yagona guvohnomalarni berish tartibi to‘g‘risidagi Nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Vazirlar Mahkamasining 2012-yil 17-sentabrdagi 273-son “Umumiy foydalaniladigan transportda yo‘lovchi tashuvchilar faoliyatini hamda ularni moliyalashtirish tartibini takomillashtirish to‘g‘risida”gi qaroriga muvofiq, shahar yo‘lovchilar transportida (taksidan tashqari) ayrim toifadagi fuqarolarga bepul yurish huquqini beruvchi yagona guvohnomalarni (keyingi o‘rinlarda guvohnoma deb yuritiladi) berish tartibini belgilaydi. 
 1. Mazkur Nizomda quyidagi asosiy tushunchalardan foydalaniladi:
 arizachi — guvohnoma olish uchun tegishli shahar yo‘lovchi transportini boshqarish organiga ariza bilan murojaat etgan shaxs;
 shahar yo‘lovchi transportini boshqarish organlari (keyingi o‘rinlarda ShYTBO deb yuritiladi) — Toshkent viloyati va Toshkent shahar hokimliklari yo‘lovchi transportining barcha turlari harakatini litsenziyalash va muvofiqlashtirish departamenti hamda viloyat markazi hisoblangan shaharlar, shuningdek Nukus shahar hokimligi huzuridagi yo‘lovchi transportini boshqarish tashkilotlari;
 guvohnoma — mazkur Nizomning 1-ilovasiga muvofiq shaklda ShYTBO tomonidan beriladigan, qat’iy hisobda turadigan, belgilangan namunadagi, egasining nomi yozilgan hujjat;
 guvohnomalar reyestri — guvohnomalar berish bo‘yicha ma’lumotlar elektron tarzda shakllantiriladigan baza.
 2. Eski namunada berilgan guvohnomalar mazkur Nizom kuchga kirgandan keyin olti oy mobaynida o‘z kuchini saqlab qoladi.
 3. Guvohnoma egasi O‘zbekiston Respublikasining barcha hududida shahar yo‘lovchilar transportida (taksidan tashqari) bepul yurish huquqiga ega.
 4. ShYTBOning joylashgan yeri (pochta manzili), telefon raqamlari, mas’ul shaxslar va ularning ishlash jadvali, guvohnomalarni berish to‘g‘risidagi axborotlar manfaatdor shaxslar e’tiboriga mazkur axborotlarni ommaviy axborot vositalari, jumladan ShYTBOning Internetdagi rasmiy veb-saytida e’lon qilish, ShYTBO binosining kirish joylarida barchaning tanishib chiqishi qulay bo‘lgan joylariga osib qo‘yish orqali yetkaziladi. 
 5. Guvohnoma olish bo‘yicha murojaat etgan fuqarolarga zarur axborotlar taqdim etish va guvohnomalarni rasmiylashtirish uchun ShYTBO rahbari tomonidan mas’ul xodim tayinlanadi. 
 6. “Shahar yo‘lovchilar transportidan bepul foydalanishni tartibga solish to‘g‘risida”gi O‘zbekiston Respublikasi Qonuniga muvofiq, quyidagi shaxslar shahar yo‘lovchilar transportidan (taksidan tashqari) bepul foydalanish huquqiga ega:
 1941–1945-yillardagi urush qatnashchilari jumlasidan bo‘lmish harbiy xizmatchilar; 
 1941–1945-yillardagi urush nogironlari va urushning I guruh nogironiga hamrohlik qiluvchi shaxs;
 1941–1945-yillardagi urush davrida front ortida fidokorona mehnati va benuqson harbiy xizmati uchun orden va medallar bilan taqdirlangan shaxslar; 
 Afg‘oniston Respublikasida va boshqa mamlakatlarning hududidagi jangovar harakatlarda qatnashgan sobiq baynalminalchi jangchilar jumlasidan bo‘lmish fuqarolar; 
 haqiqiy muddatli harbiy xizmatni o‘tayotgan harbiy xizmatchilar va kontrakt bo‘yicha oddiy askarlar hamda serjantlar tarkibidagi harbiy xizmatchilar; 
 Chernobil AES halokati oqibatida nurlanish kasalligiga chalingan va uni boshdan kechirgan shaxslar; 
 ko‘zi ojiz nogironlar va ko‘zi ojiz nogironga hamrohlik qiluvchi shaxs.
 Haqiqiy muddatli harbiy xizmatni o‘tayotgan harbiy xizmatchilarga va kontrakt bo‘yicha oddiy askarlar hamda serjantlar tarkibidagi harbiy xizmatchilarga guvohnoma berilmaydi. Ular harbiy guvohnomasi yoki kontrakt asosida xizmat qiluvchining shaxsiy guvohnomasini ko‘rsatgan taqdirda shahar yo‘lovchilar transportida (taksidan tashqari) bepul yurish huquqidan foydalanadi.
 7. 1941–1945-yillardagi urushning I guruh nogironi va ko‘zi ojiz nogironlarga hamrohlik qiluvchi shaxslar uchun mazkur Nizomning 2-ilovasiga muvofiq shaklda varaqa beriladi. Mazkur varaqa guvohnoma egasiga hamrohlik qilish vaqtidagina haqiqiy hisoblanadi.
 8. Guvohnoma egasi:
 guvohnomasini asrab-avaylashi, uning boshqa shaxsga berilishiga, yo‘qolishiga va yaroqsiz holga kelishiga yo‘l qo‘ymasligi; 
 guvohnoma yo‘qolgan taqdirda, darhol guvohnoma bergan ShYTBOga yozma ravishda murojaat qilishi lozim.
 9. Guvohnoma blankalari va varaqalari qat’iy hisobda turadigan va belgilangan himoya chizig‘iga ega hujjat bo‘lib, hisobga olish seriyasi va tartib raqamiga ega bo‘ladi. 
 10. Guvohnomalar och yashil rangda tayyorlanib, o‘rtasiga O‘zbekiston Respublikasi davlat chegaralari konturlarining ko‘rinishi joylashtiriladi.
 11. Guvohnoma blankalari va varaqalari tegishli ShYTBOning buyurtmasiga asosan, “Davlat belgisi” davlat-ishlab chiqarish birlashmasi tomonidan yagona namunada tayyorlanadi. Guvohnoma blankalari va varaqalarining hisobga olinishi, saqlanishi va ulardan maqsadli foydalanilishi uchun ShYTBO rahbari javobgardir.
 12. Guvohnoma va varaqa cheklanmagan muddatga beriladi.
 13. Guvohnoma va varaqa uning egasiga yuklarini bagaj shaklida tekin tashish huquqini bermaydi.
 14. Guvohnomani boshqa shaxslarga berish taqiqlanadi.
 15. Guvohnoma olish uchun fuqaro yoki u vakolat bergan shaxs tomonidan doimiy yashash (ro‘yxatdan o‘tish) joyi bo‘yicha ShYTBOga quyidagi hujjatlar taqdim etiladi:
 mazkur Nizomning 3-ilovasiga muvofiq shakldagi ariza;
 3 x 4 sm o‘lchamdagi ikkita fotosurat;
 fuqarolik pasporti;
 mazkur Nizomning 6-bandida nazarda tutilgan toifaga kirishini tasdiqlovchi hujjat.
 16. ShYTBOning mas’ul xodimi tomonidan mazkur Nizomning 15-bandida nazarda tutilmagan hujjatlarni taqdim etishni talab qilishga yo‘l qo‘yilmaydi.
 17. Taqdim etilgan hujjatlarni ko‘rib chiqqanlik va guvohnoma berganlik uchun yig‘im undirilmaydi. Guvohnoma mazkur Nizomning 15-bandida nazarda tutilgan hujjatlar taqdim etilgandan keyin bir ish kuni ichida beriladi. Mazkur Nizomning 7-bandida nazarda tutilgan fuqarolarga ularga hamrohlik qiluvchi shaxslar uchun varaqa ham qo‘shib beriladi.
 18. Guvohnomalarni berish bo‘yicha ma’lumotlar Guvohnomalarni qayd etish jurnalida (keyingi o‘rinlarda Jurnal deb yuritiladi) va guvohnomalar reyestrida ro‘yxatga olinadi.
 19. Jurnalda va guvohnomalar reyestrida quyidagi ma’lumotlar bo‘lishi kerak:
 fuqaroning familiyasi, ismi va otasining ismi;
 guvohnoma olish uchun ariza berilgan sana;
 fuqaroning turar joy manzili, fuqarolik pasportining seriyasi va raqami;
 berilgan guvohnomaning seriyasi va raqami;
 fuqaroning mazkur Nizomning 6-bandida nazarda tutilgan shaxslar toifasiga kirishini tasdiqlovchi hujjat turi va raqami.
 20. Fuqaro guvohnoma olganligini Jurnalga imzo qo‘yish orqali tasdiqlaydi.
 21. Jurnal varaqlari raqamlangan, ip o‘tkazib bog‘langan hamda ShYTBO rahbari imzosi va muhr bilan tasdiqlangan bo‘lishi kerak. Tegishli ma’lumotlar Jurnalga ketma-ketlikda tartib bilan qayd etiladi. Jurnalga asossiz ravishda qo‘shimcha yozuvlar kiritilishiga yo‘l qo‘yilmaydi.
 22. Guvohnomalar reyestridagi ma’lumotlar ShYTBOning Internetdagi rasmiy veb-saytiga joylashtiriladi va barchaning tanishib chiqishi uchun ochiq hisoblanadi.
 23. Guvohnoma yo‘qotib qo‘yilgan taqdirda, fuqaroga guvohnomaning dublikati beriladi. 
 24. Guvohnoma dublikatini olish uchun guvohnoma egasi ShYTBOga quyidagi hujjatlarni taqdim etishi lozim:
 guvohnomaning yo‘qolganligi to‘g‘risida ommaviy axborot vositalarida chop etilgan e’lon nusxasi;
 topilmalar idorasining guvohnoma topilmaganligi haqidagi ma’lumotnomasi.
 25. Guvohnoma yaroqsiz holga kelgan taqdirda, guvohnoma almashtirib beriladi. Bunda, guvohnoma egasi yaroqsiz holga kelgan guvohnomani ShYTBOga topshirishi lozim.
 26. Guvohnoma soxta hujjatlar taqdim etgan holda olinganligi aniqlanganda u bekor qilinadi.
 27. ShYTBO tomonidan moliya yili yakunida shahar yo‘lovchilar transportida (taksidan tashqari) bepul yurish huquqiga ega bo‘lgan shaxslar ro‘yxati har yili inventarizatsiyadan o‘tkaziladi. 
 28. ShYTBO moliya yili yakunlangandan keyin o‘ttiz kun ichida guvohnomalar reyestridagi:
 O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasining tuman (shahar) bo‘limlariga — 1941 — 1945-yillardagi urush qatnashchilari jumlasidan bo‘lmish harbiy xizmatchilar, 1941 — 1945-yillardagi urush nogironlari, 1941 — 1945-yillardagi urush davrida front ortida fidokorona mehnati va benuqson harbiy xizmati uchun orden va medallar bilan taqdirlangan, Chernobil AES halokati oqibatida nurlanish kasalligiga chalingan va uni boshdan kechirgan shaxslar va ko‘zi ojiz nogironlar to‘g‘risidagi ma’lumotlarni;
 O‘zbekiston Respublikasi Mudofaa vazirligining hududiy organlariga — Afg‘oniston Respublikasida va boshqa mamlakatlarning hududidagi jangovar harakatlarda qatnashgan sobiq baynalminalchi jangchilar jumlasidan bo‘lmish fuqarolar to‘g‘risidagi ma’lumotlarni mazkur Nizomning 4-ilovasiga muvofiq shaklda inventarizatsiyadan o‘tkazish uchun yuboradi.
 29. O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasining tuman (shahar) bo‘limlari va Mudofaa vazirligining hududiy organlari guvohnomalar reyestri olingandan so‘ng o‘ttiz kun ichida ShYTBOga guvohnomalar reyestridan chiqib ketgan shaxslar to‘g‘risidagi ma’lumotlarni mazkur Nizomning 4-ilovasiga muvofiq shaklda taqdim etadi. 
 30. ShYTBO taqdim etilgan ma’lumotlarga asosan, guvohnomalar reyestri va Jurnalga tegishli o‘zgartirishlar kiritadi.
 31. Foydalanish mumkin bo‘lmagan guvohnomalarni va varaqalarni hisobdan chiqarish va yo‘q qilish ShYTBO rahbarining buyrug‘i asosida tashkil qilinadigan komissiya tomonidan amalga oshiriladi.
 32. Guvohnomalarni hisobdan chiqarish va yo‘q qilish tegishli dalolatnoma bilan rasmiylashtiriladi. Dalolatnomada guvohnomalarning seriyalari, tartib raqamlari, soni va qiymati, shuningdek hisobdan chiqarish va yo‘q qilish asoslari ko‘rsatiladi. 
 33. Mazkur Qoidalarning talablari buzilishida aybdor bo‘lgan shaxslar qonunchilik hujjatlarida belgilangan tartibda javobgarlikka tortiladilar.
 34. Mazkur Nizom O‘zbekiston Respublikasining Moliya vazirligi, Mehnat va aholini ijtimoiy muhofaza qilish vazirligi va Mudofaa vazirligi bilan kelishilgan.